DA Den Europæiske Unions Tidende CE 84/446

(2004/C 84 E/0521)

SKRIFTLIG FORESPØRGSEL P-0734/04

af Philip Bushill-Matthews (PPE-DE) til Kommissionen

(4. marts 2004)

Om: Skisikkerhed og harmonisering

Er Kommissionen klar over, at kategoriseringen af hhv. grønne, blå, røde og sorte skipister kan afvige betydeligt i forskellige skiområder og forskellige lande?

Bekymrer det Kommissionen, at disse afvigelser ikke blot kan vildlede brugerne, men også udgøre en sikkerhedsrisiko for skiløbere, der pludselig kan befinde sig på pister, der overstiger deres evner?

Vil Kommissionen indvillige i at undersøge dette område, med henblik på at overveje en form for harmonisering?

Svar afgivet på Kommissionens vegne af David Byrne

(30. marts 2004)

Kommissionen er klar over, at der er forskelle i de forskellige europæiske lande og mellem forskellige skiområder med hensyn til klassificering af grønne, blå, røde og sorte skipister. Farveklassificeringen er i de fleste tilfælde baseret på forslag fra de relevante nationale organisationer, herunder skiforbund og skiliftorganisationer i skicentrene. Ifølge repræsentanter for de pågældende organisationer er der ikke markante forskelle i de forskellige landes klassificering. Sorte skipister er de vanskeligste, og klassificeringen bygger på, hvor stejl pisten gennemsnitlig er udtrykt i procent og/eller i grader samt generelle kendetegn for pisten, herunder bredde og sving. Den nøjagtige afgrænsning af kategorierne varierer i en vis udstrækning i de forskellige vejledninger, således at nogle røde pister i et land f.eks. kunne have været sorte i et andet land. Spørgsmålet om en yderligere harmonisering af den nøjagtige afgrænsning ud fra sikkerhedshensyn er ikke blevet drøftet i de relevante organisationer, eftersom det ikke er dokumenteret, at klassificeringen af pister udgør en væsentlig årsag til ulykker.

I juni 2003 vedtog Kommissionen en generel beretning om forbrugernes sikkerhed i forbindelse med udbud af tjenesteydelser (1), som også blev fremlagt for Europa-Parlamentet. I den forberedende rapport udpegede man turisme samt sport og fritid (herunder skiløb) som vigtige sektorer med henblik på nye initiativer på europæisk niveau. På grundlag af undersøgelser af medlemsstaternes politik og lovgivning konkluderer Kommissionen i beretningen, at der er en stor mangel på viden om risici inden for området, men at der på nuværende tidspunkt ikke er noget belæg for en forvridning af det indre marked, som ville gøre en harmonisering af fællesskabslovgivningen berettiget. Kommissionen foreslår derfor som et første skridt, at man udarbejder en retlig ramme for at forbedre videngrundlaget med hensyn til ulykker og skader, og at man udarbejder en procedure for udveksling af oplysninger og en procedure for udvikling af standarder, hvor dette skønnes hensigtsmæssigt.

Rådet støttede i sin resolution af 1. december 2003 om forbrugernes sikkerhed i forbindelse med udbud af tjenesteydelser (2) Kommissionens fremgangsmåde inden for dette område. Kommissionen er nu ved at følge beretningen op og især at udpege prioriterede områder for en indsats og at vurdere forskellige muligheder. I denne forbindelse vil man se på skisektoren.

Inden for det mere generelle arbejdsområde for standardisering af tjenesteydelser har Kommissionen for nylig givet mandat til de europæiske standardiseringsorganisationer (Den Europæiske Standardiseringsorganisation (CEN), Den Europæiske Komité for Elektronisk Standardisering (Cenelec) og Det Europæiske Institut for Telekommunikationsstandarder (ETSI)) til at udarbejde et standardiseringsarbejdsprogram som støtte for det indre marked for tjenesteydelser. Disse organisationer vil overveje prioriterede områder for standardisering, herunder standardisering af sikkerhedsforanstaltninger, og fremlægge deres arbejdsprogram for Kommissionen i slutningen af 2004.

(1) KOM(2003) 313 endelig udg.

(2) EUT C 299 af 10.12.2003.